ߛߏ߲߰ߓߋ߫ ߣߌ߫ ߖߊߡߊ߲߫ ߕߍ ߞߍ߬ߟߍ ߟߎ߫

ߛߏ߲߰ߓߋ߫ ߣߌ߫ ߖߊߡߊ߲߫ ߕߍ ߞߍ߬ߟߍ ߦߋ߫ ߞߍ߬ߟߍ߫ ߟߎ߫ ߟߋ߬ ߘߌ߫߸ ߡߍ߲ ߠߎ߬ ߘߏ߲߬ ߘߊ߫ ߝߊ߬ߙߊ߲߬ߛߌ߫ ߞߐ߲ߛߐ߲ߧߊߟߌ ߞߟߍ߬ߘߋ߲ ߠߎ߬ ߣߌ߫ ߛߊ߬ߡߘߎ߬ߜߍ߫ ߕߎ߬ߙߋ߫ ߟߊ߫ ߞߍ߬ߟߍ ߕߍ߫ ߞߊ߲ߞߊ߲߫ ߣߌ߫ ߓߌ߬ߛߊ߲߬ߘߎ߰ ߕߍ ߝߏ߬ߣߊ߲ ߘߐ߫. ߝߊ߬ߙߊ߲߬ߛߌ߫ ߞߟߍ ߛߋ߫ ߘߊ߫ ߛߌ߯ߙߌ߲߫ ߞߊ߬ ߕߎ߬ߙߋ ߕߏ߫ ߛߌߞߊߛߏ߬ ߘߟߊߛߌ߮ ߟߋ߬ ߟߊ߫. ߓߴߊ߬ߟߎ߫ ߕߊ߬ߡߌ߲߬ ߘߊ߫ ߞߊ߯ߓߊ߫ ߣߌ߫ ߝߌ߯ߙߊ߫ ߟߋ߬ ߝߟߐ ߡߌ߬ߣߊ߬ ߟߊ߫߸ ߞߊ߬ ߔߙߊߕߌ߫ ߖߟߎ ߛߊ߬ߡߊ߲߫ ߓߡߊ߬ߞߐ߫ ߞߵߊ߬ ߟߊߘߏ߲߬ ߛߌ߯ߙߌ߲߫. ߞߊ߬ ߕߊ߬ߡߌ߲߬ ߛߏ߬ߝߊ ߟߎ߬ ߛߊ߯ߘߊ ߣߴߊ߬ߟߎ߫ ߞߍ߬ߟߍ߫ ߟߊ߫ ߛߌ߯ߙߌ߲߫ ߣߌ߫ ߓߌ߬ߛߊ߲߬ߘߎ߰ ߕߍ ߝߏ߬ߣߊ߲ ߘߐ߫. 

 ߓߡߊ߬ߞߐ߫ ߣߌ߫ ߞߊ߲ߞߊ߲߫ ߕߍ ߝߏ߬ߣߊ߲  
ߖߋ߬ߟߌߓߊ߬ ߣߎߡߊ߲߫ ߓߟߏ ߟߊߓߌ߬ߟߊ ߡߍ߲ ߞߍ߫ ߘߊ߫ ߝߊ߬ߙߊ߲߬ߛߌ߫ ߢߍ߫ ߖߐ߮ ߓߍ߲߬ߘߐ ߘߏ߫ ߘߐ߫, ߝߊ߰ߡߊ ߞߵߊ߬ ߞߐ߲ߓߐ߫ ߘߌ߲߬ߞߌߙߊ ߏ߬ ߟߎ߬ ߘߐ߫߸ ߊ߬ ߦߋ߫ ߞߴߊ߬ ߞߣߐ߫ ߞߴߏ߬ ߘߌ߫ ߞߴߊ߬ ߣߴߊ߬ߟߎ߫ ߟߊ߫ ߞߍ߬ߟߍ ߓߊ߲ߣߍ߲ ߘߌ߫. ߝߊ߰ߡߊ ߞߊ߬ ߞߣߍߘߎ߰ ߞߐ߲ߛߐ߲ߧߊ߫ ߏ߬ ߟߋ ߘߐ߫ ߞߵߏ߬ ߞߍ߫ ߦߙߐ ߏ߬ ߟߎ߫ ߣߘߐ߬ߓߌߟߊ ߘߌ߫, ߒ߬ߞߵߊ߬ ߘߛߍ߫ ߘߴߊ߬ ߞߎߓߋߘߊ߫ ߛߌߞߊߛߏ߬ ߟߊ߫ ߞߊߙߏ߫ ߁߅ ߘߟߊߛߌ߯ߟߌ ߘߐ߫. ߕߎ߬ߙߋ ߕߏ߫ ߘߊ߫ ߦߋ߲߬ ߠߋ߫߸ ߝߊ߬ߙߊ߲߬ߛߌ߫ ߞߊ߬ ߞߍ߬ߟߍ ߟߊߥߟߌ߬ ߞߊ߬ ߕߊ߬ߡߌ߲߬ ߞߊ߯ߓߊ߫ ߖߌ߲߭ ߠߊߥߎ߬ߦߊ߬ ߟߊ߫ ߡߊ߲߬ߓߌ߬ ߞߋߕߊ߬ ߞߎ߲߬ߠߊ߫ ߞߊ߬ ߥߊ߫ ߘߊ߮ ߛߌ߰ ߛߌ߯ߙߌ߲߫߸ ߞߊ߬ ߔߙߊߕߌ ߝߣߊ߫ ߟߊߛߋ߫ ߦߋ߲߬. 

ߏ߬ ߟߋ ߞߌ߬ߓߊ߬ߙߏ߬ߦߊ ߛߋ߫ ߘߊ߫ ߝߊ߰ߡߊ ߡߊ߬ ߛߌߞߊߛߏ߬, ߊ߬ ߥߟߌ߬ ߘߊ߫ ߞߊ߬ ߦߋ߲߬ ߡߊߜߍ߲߫ ߞߴߊ߬ ߥߊߕߐ߫ ߦߋ߫ ߝߊ߬ߙߊ߲߬ߛߌ ߟߎ߬ ߞߟߍ߬ ߟߊ߫ ߞߊ߯ߓߊ߫ ߞߊ߬ ߡߊ߲߬ߓߌ߬ ߟߊߛߊ߬ߦߌ߫ ߡߊ߲߬ߛߊ߬ߦߊ ߟߴߏ߬ ߡߍ߲ ߦߴߊ߬ ߢߌ߲߭ ߘߌ߫. ߞߏ߬ߣߌ߲߬ ߕߎ߬ߓߊ߬ߓߎ ߟߎ߬ ߞߵߊ߬ߟߎ߫ ߛߊ߲ߕߍ߱ ߦߋ߲߬߸ ߞߵߊ߬ߟߎ߫ ߞߎ߲߬ߠߊߛߊ߬ߦߌ߫ ߦߋ߲߬. ߊ߬ ߕߘߍ߬ ߦߴߊ߬ ߝߍ߬ ߞߊ߬ ߛߌ߯ߙߌ߲߫ ߝߣߊ߫ ߟߊߕߟߊ߫߸ ߏ߬ ߡߊ߫ ߓߍ߲߬. ߕߎ߬ߙߋ ߖߌ߱ߕߍ߰ ߘߊ߫ ߦߋ߲߬ ߠߎ߫ ߛߐ߬ߘߐ߲߬ߞߏ ߟߊ߫ ߡߍ߲ ߞߍ߫, ߊ߬ ߞߊ߬ ߓߊ߬ߟߌ߬ߦߊ߫ ߡߊ߲߬ߛߊ߫ ߛߏ߬ߙߌ߬ߓߊ߫ (ߛߣߊ߬ߛߌ߬ߦߊ߫) ߣߌ߫ ߊ߯ߖߌߓߎ߫ (ߘߌ߲ߜ߭ߌߙߊߦߌ߫) ߟߎ߫ ߘߐߛߎ߫ ߝߊ߬ߙߊ߲߬ߛߌ ߟߎ߬ ߞߊ߲ߡߊ߬.

ߒ߬ߓߊ߬ ߝߊ߬ߙߊ߲߬ߛߌ߫ ߣߊ߲߬ߕߌ߮ ߟߎ߬ ߞߵߊ߬ߟߎ߫ ߘߐߓߍ߲߬ ߛߌ߯ߙߌ߲߫ ߦߋ߲߬ ߠߋ߬ ߞߊ߬ ߗߍ߬ (߁߀߀߀) ߟߊ߬ߘߍ߬ ߦߋ߲߬߸ ߞߊ߬ ߥߌ߬ߟߌ߫ ߞߊ߬ ߞߊ߲ߞߊ߲߫ ߡߊߜߍ߲߫. ߊ߬ߟߎ߬ ߦߋ߫ ߛߋ߫ ߟߊ߫ ߦߋ߲߬ ߕߎ߬ߡߊ ߡߍ߲ ߠߊ߫߸ ߏ߬ ߞߵߊ߬ ߕߍ߬ߘߍ߫ ߟߋ߬ ߛߏ߬ߝߊ ߟߎ߬ ߓߘߊ߫ ߞߊ߲ߞߊ߲߫ ߠߊߝߌ߲߬ ߞߊ߬ ߛߏ ߘߐߞߊ߬. ߊ߬ߟߌ߬ߡߊ߰ߡߌ߲߫ ߥߊ߫ ߘߴߊ߬ ߓߟߏߘߐߓߍ߲߬ ߞߊ߲ߞߊ߲߫ ߣߌ߫ ߓߌ߬ߛߊ߲߬ߘߎ߰ ߕߍ ߡߊߞߊ߲ߞߊ߲ ߠߴߏ߬ ߟߋ ߘߐ߫߸ ߒ߬ߓߊ߬ ߞߍ߬ߟߍ ߡߍ߲ ߞߍ߫ ߘߊ߫ ߝߏ߬ߣߊ߲ ߏ߬ ߟߊ߫ ߦߋ߲߬, ߏ߬ ߟߋ ߞߟߌ߫ ߘߊ߫ ߛߏ߲߰ߓߋ߬ ߣߌ߫ ߖߊߡߊ߲߫ ߕߍ ߞߍ߬ߟߍ ߟߊ߫. 

 ߛߏ߲߰ߓߋ߫ ߣߌ߫ ߖߊߡߊ߲߫ ߕߍ ߞߍ߬ߟߍ  
ߛߟߏ߬ߡߊ߰ߣߊ߫ ߞߊ߲ߕߍ߫ ߕߊ߫ ߝߐߟߌ߫ ߘߐ߫ ߞߏ߫ ߊߙߑߛ߭ߌߣߊߙ ߦߋ߫ ߛߋ߫ ߟߊ߫ ߞߊ߲ߞߊ߲߫ ߕߎ߬ߡߊ ߡߍ߲ ߠߊ߫, ߞߴߏ߬ ߞߵߊ߬ ߖߊ߲߬ߞߊ߬ߙߏ߬ߕߐ ߟߋ߬ ߕߘߍ߬. ߞߴߊ߬ߟߋ߫ ߖߍ߬ߘߍ ߞߵߊ߬ ߞߐߛߊ߬ߦߌ߫ ߦߋ߲߬ ߠߋ߬ ߞߊ߬ ߕߊ߬ߡߌ߲߬ ߛߏ߬ߙߌ߬ߓߊ߫ ߟߊ߫ ߞߏ ߢߊߓߐ߫ ߟߊ߫ ߛߌߟߊ ߏ߬ ߟߋ ߟߊ߫߸ ߊ߬ ߣߌ߫ ߞߵߊ߯ߖߌߓߎ߫ ߡߊߣߍ߲߯ ߞߊ߬ ߥߴߊ߬ ߟߊߛߌ߰ ߛߋߜ߭ߎ߫ ߞߎ߲߬ߠߊ߫. ߊ߬ ߞߵߊ߬ ߟߊ߫ ߞߟߍ߬ߘߋ߲ ߠߎ߬ ߟߐ߬ ߓߌ߬ߛߊ߲߬ߘߎ߰ ߛߌߟߊ ߕߊ߬ ߟߊ߫ ߞߊ߬ ߥߊ߫ ߕߎ߬ߙߋ ߜߍ߲߫ ߦߙߐ ߘߴߊ߬ ߟߊ߫ ߞߎߓߋ ߟߊ߫.  

ߝߊ߬ߙߊ߲߬ߛߌ߫ ߞߟߍߘߋ߲ ߠߎ߬ ߥߌ߬ߟߌ ߞߊ߲ߞߊ߲߫߸ ߊ߬ߟߎ߬ ߥߊ߫ ߘߊ߫ ߕߙߍ߬ߣߍ߫ ߘߓߊ߬ߘߎ߰ ߛߏ ߘߐߞߏߟߏ߲ ߠߊ߫ ߝߏߦߊ߲߫, ߞߊ߬ ߥߊ߫ ߓߙߊ߬ ߛߏ߬ߝߊ ߟߎ߬ ߟߊ߫ ߓߌߘߌ߲ ߘߐ߫ ߞߐ߬ߞߎ߲߬ߠߊ߫. ߕߎ߬ߡߊ߬ߙߋ߲߫ ߛߓߊ߬ ߡߎ߯ ߜߊߛߌ ߞߐ߫ ߦߋ߲߬߸ ߛߏ߬ߝߊ ߟߎ߬ ߞߊ߬ ߞߟߊ ߞߘߐߞߊ߬ ߞߊ߬ ߥߊ߫ ߓߌߘߌ߲߫ ߜߘߍ߫ ߟߊ߫ ߖߊߡߊ߲߫ ߘߊ߫ ߟߊ߫. ߝߊ߬ߙߊ߲߬ߛߌ߫ ߟߊ߫ ߣߊ߲߬ߕߌ߮ ߟߎ߬ ߥߊߣߍ߲ ߊ߬ߟߎ߫ ߕߘߍ߬ ߟߊ߫ ߦߋ߲߬, ߊ߬ߟߎ߫ ߞߊ߬ ߡߎ߮ ߛߏ߲ߛߙߏߡߴߊ߬ ߘߐ߫ ߕߎ߬ߡߊ߬ߙߋ߲߫ ߘߊ߲ߘߐ߫ ߞߘߐ߫߸ ߛߏ߬ߝߊ ߟߎ߬ ߞߊ߬ ߞߟߊ ߞߘߐߞߊ߬ ߕߎ߬ߓߊ߬ߓߎ ߟߊ߫ ߜߟߍ߬ ߜߌߟߌ߲ ߠߎ߬ ߞߏߛߐ߲߬. ߊ߬ߟߎ߫ ߥߊ߫ ߘߊ߫ ߢߍߞߐߣߐ߲ߠߌ߲߫ ߘߍ߰ߜߍ ߘߏ߫ ߘߐߓߍ߲߬ ߛߏ߲߰ߓߋ߫ ߘߊ߫ ߟߊ߫. 

ߕߎ߬ߙߋ ߖߍ߬ߘߍ ߕߘߍ߬ ߦߋ߫ ߢߍߞߐߣߐ߲ߠߌ߲ ߏ߬ ߘߊ ߘߐ߫. ߝߊ߬ߙߊ߲߬ߛߌ ߟߎ߬ ߥߊ ߊ߬ߟߎ߫ ߕߘߍ߬ ߟߊ߫ ߦߋ߲߬, ߊ߬ߟߎ߫ ߞߊ߬ ߡߏ߬ߙߌ߬ߝߊ߬ ߞߌߛߍ ߟߊߓߐߙߐ߲ߘߐ߫ ߏ߬ ߟߎ߫ ߞߊ߲߬ ߦߋ߲߬ ߝߏ߫ ߝߊ߬ߙߊ߲߬ߛߌ߫ ߛߏߝߊ ߟߎ߬ ߞߵߊ߬ߟߎ߫ ߓߏ߬ߙߌ߫ ߞߊ߬ ߞߊ߲ߞߊ߲߫ ߡߊߜߍ߲߫. ߛߏ߬ߝߊ ߟߎ߬ ߞߵߊ߬ߟߎ߫ ߓߙߌ߬ߓߙߌ߫ ߞߵߊ߬ߟߎ߫ ߟߊߘߏ߲߬ ߛߏ ߞߣߐ߫. ߛߏ߬ߝߊ ߟߎ߬ ߞߵߊ߬ ߝߐ߫ ߞߴߊ߬ߟߎ߫ ߦߋ߫ ߡߌߟߏ ߕߍ߰ ߟߊ߫ ߓߊߟߊ߲ߘߎ߯ ߝߊ߲߭ ߝߍ߬ ߞߊ߬ ߘߏ߲߬ ߛߏ ߞߣߐ߫߸ ߒ߬ߞߵߊ߬ߟߎ߫ ߢߍߕߍ߰ ߘߊ߫ ߦߋ߲߬, ߊ߬ߟߎ߫ ߕߘߍ߬ ߦߴߊ߬ ߝߍ߬ ߞߊ߬ ߓߊ ߕߍ߰ ߥߎߙߋ߲ߓߦߊ߫ ߝߊ߲߭ ߝߍ߬ ߞߊ߬ ߘߏ߲߬ ߞߊ߲ߞߊ߲߫ ߛߏ ߞߣߐ߫߸ ߞߏ߬ߣߵߊ߬ߟߎ߫ ߢߍߕߍ߰ ߘߊ߫ ߦߋ߲߬ ߝߣߊ߫ ߘߐ߫. ߒ߬ߓߊ߬ ߝߊ߬ߙߊ߲߬ߛߌ ߟߎ߬ ߞߊ߬ ߘߐ߬ߓߍ߲ ߡߍ߲ ߞߴߏ߬ ߞߐ߫ ߞߊ߬ ߥߟߌ߬, ߏ߬ ߟߋ ߞߊ߬ ߛߏ߬ߝߊ ߟߎ߬ ߕߎ߲߬ߕߎ߲߫ ߞߊ߬ ߥߴߊ߬ ߛߌ߰ ߓߌ߬ߛߊ߲߬ߘߎ߰ ߞߟߊߓߍ߲ ߠߊ߫.

 ߦߟߌߡߊߛߙߋ ߟߎ߬  
ߦߌߟߡߊ:ߞߟߊߓߍ߲ ߡߍ߲ ߞߍ߫ ߘߊ߫ ߖߌ߬ߣߍ߫
ߦߌߟߡߊ:ߝߊ߬ߙߊ߲߬ߛߌ߫ ߞߐ߲ߛߐ߲ߧߊߟߌ߫ ߞߟߍ
ߦߌߟߡߊ:ߛߊ߬ߡߘߎ߬ߜߍ߫ ߕߎ߬ߙߋ߫